‘Boerdery was sy roeping’Andries en Lize Myburgh [Foto: Lize Myburgh, Facebook] Só vertel ŉ gebroke Lize Myburgh ná haar man, Andries Myburgh (32), se liggaam Dinsdagoggend langs die pad naby sy plaas gevind is. Sy vuurwapen het langs hom gelê. Hy het geboer op ŉ plaas in Koffiefontein in die Vrystaat. Die polisie het aan Lize bevestig dat hulle geen vuilspel in Andries se dood vermoed nie. ŉ Betroubare bron wat met die polisie in verbinding is, het ook hierdie inligting aan Maroela Media bevestig. Volgens Lize het Andries die oggend vir hulle gesê hy gaan veld toe. Sy gesin het egter nie besef dat dit die laaste keer is dat hulle hom lewend sou sien nie. “Hy het vir ons seuntjie, Pietertjie, gesê: Pappa gaan werk, sien nou-nou,” vertel Lize. Myburgh is in Oktober 2020 op sy plaas deur twee aanvallers oorval en met ŉ mes gesteek. Hulle het brandstof oor hom uitgegooi. Twee van sy store is ook afgebrand. Lize sê ondanks al die uitdagings in die boerdery was Andries ŉ boer in volle murg en been. “Om te boer is nie altyd maklik nie, anders sou enigiemand dit gedoen het.” Andries word oorleef deur Lize, hul twee kinders, Pieter (2) en Shanyke (12), asook sy ouers. Lize vertel sy sal Andries se onvoorwaardelike liefde vir sy gesin altyd koester. “Hy was die mees ongelooflike, sagste lewensmaat. ŉ Pappa van formaat wat altyd sy gesin eerste gestel en beskerm het. Hy was so ŉ goeie voorbeeld vir almal om hom gewees.” Sy beskryf haar man as die sagste, mees nederige, heilsame en opregte persoon wat sy geken het. “Hy was ŉ regte gentle giant wat almal altyd wou help. Ek wens die wêreld kon vir hom net so ŉ klein bietjie van homself aan hom teruggee.” Andries word Dinsdag om 11:00 by die NG kerk in Koffiefontein ter ruste gelê.